Markaðsstofa Norðurlands á nú í viðræðum við svissneska ferðaskrifstofu sem hyggur á beint flug frá Sviss til Akureyrar. Sjálfbær ferðaþjónusta er eitt af aðalsmerkjum ferðaskrifstofunnar.
Fulltrúar frá svissneska ferða- og ráðgjafafyrirtækinu Kon Tiki reisen hafa í vikunni setið fundi með fólki úr ferðaþjónustu á Norðurlandi. Hjalti Páll Þórarinsson, hjá Markaðsstofu Norðurlands, segir þau ekki síst vilja nýta reynslu Svisslendinganna af sjálbærri ferðaþjónustu.
Markaðsstofan hefur alllengi átt í samstarfi við Kon Tiki reisen og áður en covid setti mestallt úr skorðum voru langt komnar viðræður um beint flug til Akureyrar.
Hjalti segir Svisslendingana vilja getað lofað farþegum sínum að á öllum áfangastöðum sé hugað vel að sjálfbærni í ferðaþjónustu. Og það felist ákveðin sjálfbærni í því að fljúga beint frá Sviss til Akureyrar.